和吳伯承
作者：張栻
朝代：宋

paragraphs: 一葦湘可航，風濤逮春深。
裴臺咫尺地，勇往復雨淫。
窗前幾紅藥，俯首如不禁。
悠悠覽物化，了了知予心。
卜鄰得佳士，問學方駸駸。
端如雲間鶴，不受塵埃侵。
應門有長鬚，杖策許相尋。
匪爲食有魚，杞桋采牆陰。
聽我清廟詩，三歎有餘音。
洋洋百世下，斯道豈陸沉。
君看有本源，發端自涔涔。
願君勉勿倦，抱膝試長吟。
儻臻名教樂，何必懷山林。
新詩尚來嗣，庶以貽規箴。